Miguela Xuereb .td_uid_2_618dfe71e0dfe_rand.td-a-rec-img{text-align:left}.td_uid_2_618dfe71e0dfe_rand.td-a-rec-img img{margin:0 auto 0 0} L-elezzjoni ġenerali li teleġġi partit jew ieħor fil-gvern, hi avveniment importanti f'kull pajjiż. Hi avveniment li jsejjaħ lill-ogħla organu fid-demokrazija, għax isejjaħ lill-poplu innifsu, biex jiġġudika lil min skont hu, huwa l-aħjar biex jiggvernah u jmexxih għal perjodu partikolari. F'Malta fejn iċ-ċokon tal-gżira jilgħab parti wkoll, l-elezzjonijiet ġenerali għadhom ħafna aktar għall-qalb il-poplu minn pajjiżi oħra Ewropej u dan jista' jiġi kkonstatat anke sempliċiment mill-perċentwal tan-nies li joħorġu jivvotaw. Fuq kollox jingħad bla tlaqlieq illi f'Malta l-elezzjonijiet ġenerali u l-perjodu tal-kampanja elettorali jservi ta' aljenazzjoni għall-maġġor parti tal-pajjiż. Kif jibda joqrob iż-żmien tal-għeluq tal-leġislatura, dlonk tibda tisma' ħafna tbassir dwar meta ġejja jew mhix l-elezzjoni ġenerali. Diskors li jibda minn kważi sena qabel. Dan ma jsirx biss fuq l-imwejjed tal-birra jew bankijiet tal-pjazza, jew fl-uffiċini tad-dipartimenti, iżda jsir minn ġurnalisti u minn politiċi nfushom. Ġurnalisti joqogħdu attenti għal kull kelma li toħroġ f'xi diskors biex minnha jnisslu ħjiel dwar meta jissopponu li ġejja l-elezzjoni, u erħilhom jinkitbu stejjer sħaħ ibbażati fuq spekulazzjoni. Anke nies qrib u involuti fil-politika jibdew jagħmlu s-suppożizzjonijiet tagħhom dwar meta se tkun l-elezzjoni. Hekk ġara dan l-aħħar f'Malta. L-aħħar elezzjoni saret fit-3 ta' Ġunju 2017. U kwindi l-ħames snin tal-leġiżlatura qed joqorbu lejn tmiemhom. Dlonk bdew l-ispekulazzjonijiet. Fis-sajf li għadda kien hemm min qed ibassar li l-elezzjoni se ssir f'Settembru jew Ottubru. Imbagħad ikollok min jibda jagħmel il-paraguni u jagħti r-raġunijiet għal fejn skont hu għandha ssir fi żmien u mhux f'ieħor, u erħilhom jissemmew grey listing, baġit, iż-żjara tal-Papa, voti li jridu jittieħdu jew jiġu evitati fil-Parlament u mitt raġuni oħra. Imbagħad kien hemm min kien jaħlef li l-elezzjoni se ssir f'Novembru sakemm il-Prim Ministru għamilha ċara illi l-elezzjoni se ssir fis-sena 2022. Imma għaliex din l-inċertezza? Is-sistema elettorali u parlamentari Maltija hija bbażata ħafna fuq is-sistema Ingliża. Xejn speċjali tenut kont li Malta damet kważi mitejn sena kolonja Ingliża. Fis-sistema Ingliża u allura dik Maltija ma hemmx data fissa meta għandhom isiru elezzjonijiet. Pereżempju fl-Amerika l-elezzjoni ġenerali trid issir dejjem fl-ewwel Tlieta li tiġi wara l-ewwel Tnejn ta' Novembru ta' kull erba' snin li tagħmilha bilfors li l-elezzjoni trid issir f'xi jum bejn it-2 u t-8 ta' Novembru. Fis-sistema tagħna d-data tal-elezzjoni hi prerogattiva tal-Prim Ministru u tal-Prim Ministru biss. Huwa hu li jiddeċiedi meta l-aħjar isejjaħ l-elezzjoni u f'tali dritt ma jindaħallu ħadd. Kien hemm okkażjonijiet anke f'Malta fejn Prim Ministru sejjaħ elezzjoni kmieni peress illi ħass illi l-partit tiegħu jkollu aktar saħħa elettorali f'perjodu partikolari. Hekk ġara fis-sena 2003 fejn il-Prim Ministru Dr Eddie Fenech Adami kif appena rebaħ ir-referendum għad-dħul ta' Malta fl-Unjoni Ewropea sejjaħ immedjatament elezzjoni għax-xahar ta' wara. Mossa li ċertament saret biex tinżamm dik il-maġġoranza. Prim Ministru jista' jħoss illi l-partit tiegħu qiegħed dgħajjef fil-Parlament u għalhekk ikun jaqbillu illi jsejjaħ elezzjoni ġenerali bikrija sabiex ibiddel l-uġigħ. Hekk ġara fis-sena 1998 minn Dr Alfred Sant fejn sejjaħ elezzjoni wara biss sentejn fil-Gvern minħabba dgħufija li kellu fil-Parlament dak iż-żmien. Min-naħa l-oħra Prim Ministru jista' jħossu tant b'saħħtu illi jista' joqgħod sieq fuq oħra jistenna l-għeluq tat-terminu tal-ħames snin mingħajr ma jkollu għaġla ta' xejn. Anke Prim Ministru li jħossu qiegħed dgħajjef mal-elettorat jista' jiddeċiedi li jagħmel it-terminu kollu ħalli sal-elezzjoni jirbaħ voti kemm jista'. Dawn l-affarijiet ġraw fil-passat kemm f'Malta kif ukoll f'sistemi parlamentari bħal tagħna. Kollox għalhekk idur fuq il-ħsieb tal-Prim Ministru li ċertament jikkonsidra ħafna fatturi sakemm jasal għad-deċiżjoni tiegħu. Iżda jibqa' l-fatt illi d-deċiżjoni tkun tiegħu waħdu. Il-Prim Ministru jgawdi dak il-privileġġ. Għalhekk kull tbassir ikun merament spekulazzjoni u jkun biss sewwa u xieraq li wieħed ma jallarmax in-nies għal xejn bi tbassir fieragħ u jistenna bħal kulħadd. Xħin tasal, tkun waslet. .td_uid_3_618dfe71e13f0_rand.td-a-rec-img{text-align:left}.td_uid_3_618dfe71e13f0_rand.td-a-rec-img img{margin:0 auto 0 0}